b'\n_START_ARTICLE_\nSonja Sever\n_START_SECTION_\n\xc5\xbdivljenje in delo\n_START_PARAGRAPH_\nSonja Sever, rojena Kamplet uradniku Mihaelu in Rozaliji rojeni Siter-Kocen, ne\xc4\x8dakinji kartografa Bla\xc5\xbea Kocena, je obiskovala osnovno \xc5\xa1olo v Celju (1906\xe2\x80\x931909), osnovno in me\xc5\xa1\xc4\x8dansko \xc5\xa1olo v Gradcu (1909\xe2\x80\x931915), gospodinjsko \xc5\xa1olo v Ljubljani (1923 \xe2\x80\x931924) in se 1924 poro\xc4\x8dila s trgovcem in knji\xc5\xbeevnikom Ivom Severjem. Leta 1932 je, po mo\xc5\xbeevi smrti, v Zagrebu odprla otro\xc5\xa1ki vrtec in v njem pripovedovala izvirne pravljice, pripovedke in basni, ter jih objavljala v razli\xc4\x8dnih listih. Zgodbe na sodoben na\xc4\x8din vzbujajo ljubezen do so\xc4\x8dloveka, \xc5\xbeivali in narave, veselje do dela in ustvarjanja. V posebnih knjigah so iz\xc5\xa1le: \xc4\x8cevljar\xc4\x8dek Pal\xc4\x8dek in druge pravljice (1938); Pravljice (1940); \xc4\x8carobni nakit (1940); robinzonijada Zvesti tovari\xc5\xa1i (1949); Zgodbe o \xc5\xbeivalih (1952).  Po letu 1945 je iz\xc5\xa1lo ve\xc4\x8d njenih spisov v izdajah Novega pokolenja, Pionirja in Pedago\xc5\xa1ko-knji\xc5\xbeevnega zbora v Zagrebu. Mladinski roman Mali Kinez Kong i crveni lampion (Prosveta, Zagreb, 1948) je bil prvotno napisan v sloven\xc5\xa1\xc4\x8dini,  iz\xc5\xa1el je tudi v makedon\xc5\xa1\xc4\x8dini kot Maliot Kinez Kong (Novo pokolenje, Skopje 1950)._NEWLINE_Posebno prve pravljice so kritiki sprejeli s priznanjem, poudarjali pisatelji\xc4\x8dino sve\xc5\xbeo domi\xc5\xa1ljijo, nazornost in pestrost. Severjeva je tudi prevajala. V sloven\xc5\xa1\xc4\x8dino je prevedla deli: Heinricha Hoffmanna - Der Struwwelpeter - Zaspan\xc4\x8dek Razkodran\xc4\x8dek (Ljubljana, 1925) in Wilhelma Buscha - Max und Moritz - Cipek in Capek (Ljubljana, 1929).'